МАЧIАДА РОСУ.

Гьидалъ тIалъиялъул , борхалъиялда, 
Рорхатал мугIруца жанибги бачун,
Беричал рохьаца сверун къвалги бан,
Буго дир гIагараб МачIада росу. 

МугIрузда чвахулеб лъаразул чили,
Чабхилъан раккарал иццазул цIорой,
БацIцIадаб гьаваги, гьуинаб лъимги,
ТIабигIат берцинаб мун дир МачIада.

Кьурабалъ багъулеб, гъугъдулъ речIчIулеб,
Швараб гIор гIадинал, гIолохъаби дур. 
ГIурдал тIансаялда тIегьгIан берцинал, 
МагIарул яхI бугел ясалги нилъер.

Гьаниб харабазул гIакълу камилаб, 
Гьаниб гIадамазул намус бечедаб,
АхIараб бодулъги бараб ахIулъги,
Кирго мисалиял дир МачIадисел.

Ункъго шайихасул зиярат бугеб,
Жаниб гIалимзабаз гIумру гьабураб,
Гьобол-гьудуласе каву гIатIидаб,
Шайихзабаз ккураб баркат бугеб ракь.

ГIасрабаз-гIасрабаз цоцохъе кьолеб,
ГIадаталги гьанир гIемерго лъикIал. 
Кьейги нужей сахлъи дир МачIадисел,
Умумузул гIадат гIодоб течIого, 
ГIумруялъул нухде бахъинабизе.

Автор: -//-//-
Слова: словарные